## Justícia adjudica per 158.752 euros les obres per a restaurar la façana de la seu judicial d’Ontinyent, situada en la Casa Delgado Molina

*** Esta vivenda senyorial, construïda per l’arquitecte valencià Víctor Gosálvez Gómez en 1924, està protegida pel seu valor patrimonial i històric
* Durant les obres es mantindrà l’activitat de la seu, que alberga arxius, oficines del Jutjat número 1, Civil i Penal, Deganat i sala de vistes**

La Conselleria de Justícia i Administració Pública ha adjudicat per 158.752 euros les obres de consolidació i rehabilitació de la façana i dels exteriors de la seu judicial d’Ontinyent, situada en el carrer Comte de Torrefiel.

Esta seu es troba en l’edifici conegut com a Casa Delgado Molina, una vivenda senyorial de caràcter urbà construïda per l’arquitecte valencià Víctor Gosálvez Gómez l’any 1924.

L’objectiu d’esta actuació és la restauració de les façanes i cobertes d’este edifici, inclòs en el Catàleg municipal de béns i espais protegits com a edifici de protecció parcial pel seu valor patrimonial i històric. Estes façanes presenten diverses patologies, per la qual cosa actualment l’edifici es troba protegit amb una malla, a causa del risc de despreniments d’alguns dels elements ornamentals.

Per tant, amb estes obres, es pretén consolidar els elements constructius i reconstruir en aquelles ocasions que resulte imprescindible, conforme a les característiques de l’edificació i als criteris de restauració i legislació patrimonial.

La seu judicial d’Ontinyent alberga els arxius dels jutjats número 1 i 3, les oficines del Jutjat número 1, Civil i Penal, i el Deganat, així com la sala de vistes i les dependències per a procuradors i advocats. Les obres es duran a terme mantenint l’activitat normal de la seu.

**Obres de restauració**

L’edifici objecte del projecte forma part d’un conjunt d’edificis judicials situats en la cantonada de l’avinguda Comte de Torrefiel i el carrer de la Magdalena. En la mateixa parcel·la, que dona al carrer Fernando Alcina, hi ha un segon edifici judicial, en el qual no s’intervé.

L’estructura de l’edifici és de murs de càrrega de rajola, en façanes i mitgeres i una línia de pilars de rajola en la seua zona central, paral·lela a l’avinguda Torrefiel. La façana presenta un basament de pedra a nivell de planta baixa, i un esquerdejat de morter pintat, amb ornamentacions arquitectòniques modernistes entorn dels buits, balcons i cornises.

La intervenció prevista afecta un total de 793 metres quadrats de façanes i cobertes. Es tracta d’una intervenció de restauració de béns patrimonials, per la qual cosa no s’intervé sobre aspectes funcionals de l’edifici.

Les façanes i cobertes presenten diverses patologies com ara meteorització de les superfícies, presència de taques per l’aparició de fongs i líquens, en les zones en què es produïx l’escorrentia a aigua de pluja, brutícia, despreniment o pèrdua de material de revestiment, fissures i clevills, que han provocat trencaments parcial o total en algun dels elements ornamentals, danys en les fusteries, i colonització de la vegetació en terrasses i balcons.

Fecha: 09/02/2025